2009/0035 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 294 παράγραφος 6 της συνθήκης για τη λειτουργία της Ευρωπαϊκής Ένωσης σχετικά με τη

θέση του Συμβουλίου που καθορίσθηκε σε πρώτη ανάγνωση εν όψει της έγκρισης οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 78/660/EOK του Συμβουλίου περί των ετησίων λογαριασμών εταιρειών ορισμένων μορφών όσον αφορά τις μικρές επιχειρήσεις

(Κείμενο που παρουσιάζει ενδιαφέρον για τον ΕΟΧ)

Ιστορικό

Ημερομηνία διαβίβασης της πρότασης στο Ευρωπαϊκό Κοινοβούλιο και το Συμβούλιο (έγγραφο COM(2009) 83 τελικό – 2009/0035 COD): | 26/02/2009. |

Ημερομηνία καθορισμού της θέσης της Ευρωπαϊκής Οικονομικής και Κοινωνικής Επιτροπής: | 15/07/2009. |

Ημερομηνία έγκρισης της θέσης του Ευρωπαϊκού Κοινοβουλίου σε πρώτη ανάγνωση: | 10/03/2010. |

Ημερομηνία διαβίβασης της τροποποιημένης πρότασης: | Άνευ αντικειμένου. |

Ημερομηνία έγκρισης της θέσης του Συμβουλίου: | 12/09/2011. |

Στόχος της πρότασης της Επιτροπής

Η πρόταση της Επιτροπής εγκρίθηκε στο πλαίσιο της πρωτοβουλίας «Βελτίωση της νομοθεσίας». Παρέχοντας τη δυνατότητα στα κράτη μέλη να εξαιρούν τις μικρές επιχειρήσεις από τις διατάξεις της τέταρτης οδηγίας για το εταιρικό δίκαιο[1], στόχος της πρότασης ήταν η απλοποίηση και βελτίωση του υφιστάμενου κανονιστικού πλαισίου, ώστε να περιοριστούν οι υποχρεώσεις των ενωσιακών μικρών επιχειρήσεων όσον αφορά την παροχή πληροφοριών που προκύπτουν από τις λογιστικές διατάξεις έτσι ώστε:

- να περιοριστεί ο διοικητικός φόρτος· και

- να ευθυγραμμιστούν οι διατάξεις υποβολής στοιχείων των μικρών επιχειρήσεων με τις πραγματικές ανάγκες όσων καταρτίζουν και χρησιμοποιούν λογαριασμούς.

Παρατηρήσεις για τη θέση του Συμβουλίου

3.1 Γενικά σχόλια

Η παρούσα τροποποίηση με ταχεία διαδικασία, που αποτελούσε ζωτική προτεραιότητα του θεματολογίου για τη «Βελτίωση της νομοθεσίας», προτάθηκε το Φεβρουάριο του 2009 με στόχο να επιτευχθεί βραχυπρόθεσμα σημαντική απλούστευση.

Με βάση αίτημα του Δεκεμβρίου του 2008 προς την Επιτροπή να συνεχίσει την απλούστευση των λογιστικών μέτρων, το Ευρωπαϊκό Κοινοβούλιο χαιρέτησε την πρόταση με το νομοθετικό του ψήφισμα τον Μάρτιο του 2010. Αποδέχτηκε ωστόσο, μεταξύ άλλων με τροπολογία βάσει της οποίας οι επιχειρήσεις θα εξακολουθήσουν να υποχρεούνται βάσει της ενωσιακής νομοθεσίας να τηρούν λογιστικά βιβλία στα οποία να εμφαίνονται οι επιχειρηματικές τους συναλλαγές και η χρηματοοικονομική τους κατάσταση.

Το Συμβούλιο ενέκρινε την πρόταση της Επιτροπής περί απλούστευσης της νομοθεσίας για τις μικρές επιχειρήσεις. Παρόλο που η πλειοψηφία του Συμβουλίου ενέκρινε την πρόταση της Επιτροπής, μια μειοψηφία αρνησικυρίας θεώρησε ότι η πρόταση της Επιτροπής δεν αποτελούσε τον πλέον κατάλληλο τρόπο για να επιτευχθούν οι τεθέντες στόχοι. Η θέση του Συμβουλίου αποτελεί την σύνθεση των εν λόγω δύο απόψεων. Ειδικότερα, διατηρεί την ενωσιακή υποχρέωση των μικρών επιχειρήσεων να τηρούν λογαριασμούς.

3.2 Συνέχεια που δόθηκε στις τροπολογίες τις οποίες πρότεινε το Ευρωπαϊκό Κοινοβούλιο

1. Προταθείσα τροπολογία με την οποία απαιτείται οι μικρές επιχειρήσεις να συνεχίσουν να έχουν την υποχρέωση τήρησης λογαριασμών που να απεικονίζουν τις επιχειρηματικές δοσοληψίες και τη χρηματοοικονομική κατάσταση των εταιρειών: η εν λόγω τροπολογία έγινε αποδεκτή κατ' ουσία με την αιτιολογική σκέψη 5 της θέσης του Συμβουλίου (τελευταία φράση).

2. Διάφορες τροπολογίες στις οποίες υπογραμμίζεται ότι τα κράτη μέλη πρέπει να έχουν τη δυνατότητα να επιλέξουν ελεύθερα αν θα εξαιρέσουν ή όχι τις μικρές επιχειρήσεις, λαμβάνοντας ιδίως υπόψη την κατάσταση που επικρατεί σε εθνικό επίπεδο ως προς τον αριθμό των επιχειρήσεων οι οποίες καλύπτονται από τα όρια που προβλέπονται στην οδηγία: αυτές διατηρήθηκαν κατ' ουσία με τις αιτιολογικές σκέψεις 6 και 7 και στο άρθρο 2 της θέσης του Συμβουλίου.

3.3 Νέα μέτρα που εισήχθησαν με την θέση του Συμβουλίου

Η πρόταση της Επιτροπής αφορούσε την τροποποίηση της οδηγίας 78/660/EOK περί των ετησίων λογαριασμών ενωσιακών εταιρειών περιορισμένης ευθύνης ως εξής:

3. δημιουργία μιας κατηγορίας μικρών επιχειρήσεων, που ορίζονται ως οι εταιρίες οι οποίες κατά το κλείσιμο του ισολογισμού δεν ξεπερνούν τα όρια των δύο από τα κατωτέρω τρία κριτήρια:

α) σύνολο ισολογισμού: 500.000 ευρώ·

β) καθαρό ύψος κύκλου εργασιών: 1.000.000 ευρώ

γ) μέσος αριθμός απασχολουμένων ατόμων κατά τη διάρκεια του οικονομικού έτους: 10

4. τα κράτη μέλη θα έχουν την δυνατότητα εξαίρεσης των μικρών επιχειρήσεων που υπάγονται στη δικαιοδοσία τους από τις υποχρεώσεις βάσει της οδηγίας 78/660/ΕΟΚ.

Η θέση του Συμβουλίου υποστηρίζει την άποψη ύπαρξης χωριστής κατηγορίας μικρών επιχειρήσεων, αλλά προτείνει νέον ορισμό με τον οποίο μειώνονται τα όρια για το σύνολο του ισολογισμού και το καθαρό ύψος κύκλου εργασιών στα 250.000 ευρώ και στα 500.000 ευρώ αντίστοιχα. Η Επιτροπή εκτιμά ότι με τα εν λόγω χαμηλότερα όρια, τα μέτρα απλούστευσης που περιλαμβάνονται στη θέση του Συμβουλίου θα επηρεάσουν περίπου 15% λιγότερες εταιρείες σε σχέση με εκείνες που θα επηρεάζονταν από την πρόταση της Επιτροπής.

Σύμφωνα με την πρόταση του Συμβουλίου τα κράτη μέλη δεν πρέπει να έχουν την δυνατότητα πρόβλεψης άμεσης εξαίρεσης από τις ενωσιακές λογιστικές διατάξεις για τις μικρές επιχειρήσεις, αλλά πρότεινε αντί αυτού σειρά απλουστεύσεων τις οποίες θα μπορούσαν να υιοθετήσουν τα κράτη μέλη, συμπεριλαμβανομένων των εξής:

- Δυνατότητα περιορισμού των πληροφοριών που εμφανίζονται στους λογαριασμούς σύμφωνα με απλουστευμένους μορφότυπους για τους ισολογισμούς και τα αποτελέσματα χρήσεως. Επιπλέον, τα κράτη μέλη μπορούν να εξαιρέσουν τις μικρές επιχειρήσεις από την υποχρέωση υπολογισμού των λογιστικών εγγραφών τακτοποίησης στο τέλος της χρήσης και των λογαριασμών τάξεως για ορισμένους τύπους δαπανών·

- Δυνατότητα σημαντικού περιορισμού των πληροφοριών που αναγράφονται στο προσάρτημα και δυνατότητα αναγραφής των εν λόγω πληροφοριών στο κάτω μέρος του ισολογισμού·

- Δυνατότητα απαλλαγής των μικρών επιχειρήσεων από την υποχρέωση δημοσίευσης των λογαριασμών τους, εφόσον αυτοί υποβάλλονται σε αρμόδια αρχή που με τη σειρά της εγγράφει τουλάχιστον τον ισολογισμό στο εθνικό μητρώο.

Για λόγους βεβαιότητας και μεγαλύτερης συμβατότητας μεταξύ των λογαριασμών των μικρών επιχειρήσεων, το Συμβούλιο πρότεινε επίσης να απαγορευτεί για την συγκεκριμένη κατηγορία εταιρειών η λογιστική αποτίμηση στην εύλογη αξία.

Συγκρινόμενη, ωστόσο, με την πρόταση της Επιτροπής η θέση του Συμβουλίου εξακολουθεί να επιβάλλει σειρά λογιστικών υποχρεώσεων σε επίπεδο ΕΕ, συμπεριλαμβανομένων για παράδειγμα γενικών κανόνων καθορισμού της αξίας, υποχρεωτικούς μορφότυπους για τους ισολογισμούς και τα αποτελέσματα χρήσεως καθώς και ελάχιστες απαιτήσεις διαφάνειας.

Συμπέρασμα

Το Συμβούλιο ενέκρινε τη θέση του σε πρώτη ανάγνωση με ειδική πλειοψηφία. Παρόλο που οι τροποποιήσεις που προτείνει η Επιτροπή είναι σημαντικές, ιδίως όσον αφορά τον ορισμό των μικρών επιχειρήσεων, διατηρούνται οι προτάσεις της Επιτροπής όσον αφορά την παροχή της δυνατότητας στα κράτη μέλη να απαλλάσσουν τις μικρές επιχειρήσεις από σημαντικό αριθμό επαχθών λογιστικών υποχρεώσεων σε επίπεδο ΕΕ. Παρόλο που η Επιτροπή πρότεινε να προβλέπεται η δυνατότητα πλήρους απαλλαγής, η θέση του Συμβουλίου θα την περιορίσει σε προκαθορισμένο αριθμό τομέων, αν και θα εξακολουθήσει να παρέχει την δυνατότητα επίτευξης σημαντικής προόδου όσον αφορά την απλούστευση.

Συνεπώς, η Επιτροπή θεωρεί ότι μπορεί να συμφωνήσει με την θέση του Συμβουλίου. Έχοντας υπόψη την γνώμη του Ευρωπαϊκού Κοινοβουλίου κατά την πρώτη ανάγνωση, η Επιτροπή θα προσπαθήσει να διευκολύνει τις διοργανικές διαπραγματεύσεις, για να επιτύχει έναν συμβιβασμό ο οποίος θα είναι αποδεκτός και από τα δύο νομοθετικά όργανα.

[1] Τετάρτη οδηγία 78/660/EOK, της 25ης Ιουλίου 1978, βασιζομένη στο άρθρο 54 παράγραφος 3 περίπτωση ζ) της συνθήκης περί των ετησίων λογαριασμών εταιρειών ορισμένων μορφών, EE L 222 της 14.8.1978, σ. 11.